Kázeň z evanjelických Služieb Božích, 16. 1. 2024, 18.00, UT po 2. nedeli po Zjavení, Bratislava, Legionárska 6, ES: 58, 54, 425, evanjelium: Matúš 8, 23 - 27, Ján 14, 27

**Micheáš 5, 1.4a***:* *„****1****Ale ty, Betlehem Efrata, hoci si najmenší medzi judskými čeľaďami, z teba mi vyjde ten, ktorý bude vládcom v Izraeli. Jeho pôvod je v praveku, v časoch večnosti.  ...****4****On bude pokojom.“*

**Milí bratia, milé sestry!**

V čase, keď žil prorok Micheáš, bol Izrael v stálom ohrození vojnou. Micheáš však predpovedal (5, 1.4a), že z Betlehema vyjde Ten, kto prináša pokoj: *„Ale ty, Betlehem Efrata, hoci si najmenší medzi judskými čeľaďami, z teba mi vyjde ten, ktorý bude vládcom v Izraeli. Jeho pôvod je v praveku, v časoch večnosti.  ... On bude pokojom.“*

Predpovedaný Mesiáš, Záchranca poslaný Bohom prišiel, no nie o rok či o dva, ale až o 700 rokov neskôr. V Betleheme sa narodilo Knieža pokoja. Boží anjeli spievali: *„Sláva na výsostiach Bohu a na zemi pokoj ľuďom dobrej vôle!“* (L 2, 14)

**Micheášovo proroctvo sa naplnilo.** Ukázalo sa, že je spoľahlivé. Tým **sa potvrdilo, že aj sám Pán Boh je spoľahlivý**, pretože Micheáš bol jedným z mnohých Božích poslov na zemi, ktorí ohlasovali príchod Kniežaťa pokoja. Áno, **Boh je spoľahlivý a verný vo svojich sľuboch.** Toto posilňuje našu dôveru v Neho, upevňuje našu vieru.

**V súčasnosti sa na viacerých miestach sveta vedú vojny. Vedú sa aj „malé“ vojny v rodinách, v medziľudských vzťahoch.** Ľudia nežijú v pokoji. Keď som o tom zhováral s jedným bratom, dotyčný skonštatoval: „Ani s príchodom kresťanstva sa na svete mnoho nezmenilo...“ Naozaj?

Bolo **narodenie Pána Ježiša Krista** v Betleheme zbytočné? – Odpoveď znie: Nie, **nebolo zbytočné**. Hoci aj nás správy o vojnách, o umieraní a utrpení v spojitosti s vojnovými konfliktami zasahujú, narodenie Pána Ježiša Krista nebolo zbytočné. **Ježiš Kristus však nedáva mier svetu, On prináša – daruje pokoj, zmierenie vo vzťahu s Bohom.**

V Písme čítame: *„Ospravedlnení z viery máme pokoj s Bohom skrze svojho Pána Ježiša Krista“* (R 5, 1). Pán Ježiš sľubuje: *„Pokoj svoj vám dávam, svoj pokoj vám zanechávam, nie ako svet dáva vám ja dávam. Nech sa vám nermúti srdce a nestrachuje“* (J 14, 27).

Nejeden súčasník povie: „Pokoj s Bohom nepotrebujem.“ A dodá: „Načo je taká viera, ktorá nevedie k mieru vo svete, k pokoju medzi ľuďmi?“ Táto mienka neobstojí. Veď **pokoj, zmierenie s Bohom je predpokladom pre to, aby sme žili a raz aj zomierali v spojení s Bohom, v Božej blízkosti.** Biblia hovorí, že **pokoj s Bohom nemôže vyprodukovať, zabezpečiť žiaden človek. Boh však môže. Preto sa stal človekom.** Preto k nám prišiel v Ježišovi, preto sa Kristus narodil v Betleheme, preto zomrel na kríži – obetoval svoj život za nás, pre našu spásu, aby sme mohli mať pokoj s Bohom, byť s Ním zmierení. Vierou v Ježiša Krista získavame istotu, že žiadna moc sveta nás nemôže olúpiť o tento pokoj, zobrať nám ho. Naopak,  **pokoj, ktorý dáva Kristus, smieme mať aj v búrkach života, môžeme ním byť naplnení aj uprostred vojnových konfliktov a násilia. Možné to je, keď Pán Ježiš Kristus vierou prebýva v našom srdci.**

Je teda mier vo svete nepodstatný? Určite nie. **Pokoj s Bohom a pokoj vo svete nemožno stavať proti sebe.** Vďaka Bohu, pokoj s Bohom zostáva, aj keď vojna naruší, rozbije, mier vo svete. **Veriaci ľudia, ktorí v srdci nosia pokoj s Bohom, sa zasadzujú o mier, o pokoj medzi ľuďmi.** Začína to šírením pokoja tam, kde žijeme, pokračuje krokmi zmierenia až po úsilie o pokoj medzi národmi. Prosme Pána Ježiša, aby v nás prebýval Jeho Svätý Duch a my sme do prostredia, v ktorom žijeme, vnášali Boží pokoj, bol sme jeho šíriteľmi.

Predstavme si, že by si teraz sadli Rusi s Ukrajincami alebo Palestínčania s Izraelcami a popísali zmluvu o trvalom mieri. Mnohí by boli voči tomu skeptickí. Veď na mier to v týchto oblastiach vonkoncom nevyzerá.

**Boh dokáže aj z pohromy urobiť niečo dobré.** Popri narodení Mesiáša prorokoval Micheáš aj o ťažkých časoch, ktoré mali prísť na Izrael až do narodenia Spasiteľa. Hovorí (5, 2a): *„Vydá ich do nebezpečenstva až dovtedy, kým rodička neporodí.“* Nemáme priestor vymenúvať všetko utrpenie, ktoré musel židovský národ vytrpieť v čase medzi Micheášom a narodením Ježiša. Vianočný príbeh naznačuje niektoré z týchto tažkostí: Hovorí sa v ňom o rímskom cisárovi Augustovi a sýrskom vladárovi Kyreniovi (L 2, 1 – 2). V praxi to znamenalo, že rímska moc okupovala Izrael. Tento útlak sa prejavoval aj tým, že všetci Židia museli byť zapísaní do zoznamov vo svojom rodisku kvôli stanoveniu vyšších daní. Práve kvôli tejto okolnosti sa Ježiš nenarodil v Nazarete, kde Jozef a Máriou bývali, ale v Betleheme, odkiaľ Jozef pochádzal. Vidíme, že **Pán Boh urobil z pohromy svojho ľudu niečo dobré** a týmto spôsobom uskutočnil svoju predpoveď o mieste narodenia Spasiteľa.

A nielen to. V čase Ježišovho narodenia bol izraelský ľud rozptýlený v mnohých krajinách. Existovala nádej, že Boh svoj ľud opäť zhromaždí prostredníctvom zasľúbeného Dávidovho Syna. Preto Micheáš prorokoval, že *„Ostatní bratia Izraela sa vrátia k ľudu izraelskému“* (Mich 5, 2b). I túto nádej Boh naplnil na Vianoce, hoci inak, ako to Židia očakávali. Anjel oznámil pastierom v Betleheme, že radosť zo Spasiteľa bude *„všetkému ľudu“*. Ježiš sa stal Spasiteľom všetkých národov, nielen Židov. Po svojom zmŕtvychvstaní vyslal apoštolov s pokynom: *„Choďte teda, čiňte mi učeníkmi všetky národy"* (Mt 28, 19). Práve vďaka tomu sme dnes kresťanmi a môžeme sa tešiť, že Boh poslal Spasiteľa nám i nespočetným ďalším ľuďom na celom svete.

Ježiš je dobrý pastier (J 10, 11), ktorý pasie nás, stádo nebeského Otca. Robí to aj dnes ako náš Pán a Kráľ. Aj v tom sa splnilo aj Micheášovo proroctvo: „*Zastane si a bude pásť mocou Hospodinovou a velebnosťou mena svojho Boha, Hospodina“* (Mich 5, 3a). Napokon tu je veľké zasľúbenie pokoja: *„I budú pokojne bývať, lebo On bude veľký a až končín zeme“* (Mich 5, 3b). Skutočnosť, že sa splnilo v Ježišovi, je evanjeliom – tou najlepšou správou na svete, že **každý, kto sa krstom a vierou stal Ježišovým učeníkom, má pokoj s Bohom Otcom.** Sú mu odpustené všetky hriechy, nič ho neoddeľuje od bezhraničnej Božej lásky nebeského Otca. Toto kráľovstvo pokoja v plnosti uvidíme a zažijeme až v nebi. Nepokoj na tomto svete dosiaľ trvá. Prebiehajú vojny a konflikty medzi národmi i jednotlivcami. Avšak **tam, kde sa ľudia stali Ježišovými učeníkmi a žijú z moci jeho lásky, je už medzi nimi vidieť niečo z kráľovstva pokoja Syna Dávidovho.** Prosme o to Boha a usilujme sa, aby sa to stalo aj medzi nami, v našej krajine. Amen.

*S použitím myšlienok Thomasa Berkeho (Feste Burg 2024) a Matthiasa Kriesera:* **Martin Šefranko, evanjel. a. v. farár**